सिडनी। भारत की सानिया मिर्जा और उनकी जोड़ीदार चेक गणराज्य की बारबोरा स्ट्राइकोवा की शीर्ष वरीय जोड़ी आपिया इंटरनेशनल टेनिस टूर्नामेंट के शुक्रवार को महिला युगल फाइनल में हार के साथ खिताब से चूक गयीं। सानिया और बारबोरा को खिताबी मुकाबले में गैर वरीय हंगरी की टिमिया बाबोस और रूस की अनास्तासिया पाविलचेनकोवा की जोड़ी ने लगातार सेटों में 4-6 4-6 से हराया। यह मुकाबला एक घंटे 12 मिनट में समाप्त हुआ। भारतीय-चेक जोड़ी इस वर्ष एक साथ अपने पहले ही टूर्नामेंट में खेलने उतरी है। यह सानिया-बारबोरा के लिये 16 जनवरी से शुरू होने जा रहे आस्ट्रेलियन ओपन से पूर्व अहम अभ्यास टूर्नामेंट है। गत सप्ताह हुये ब्रिसबेन इंटरनेशनल टूर्नामेंट में सानिया ने अमेरिका की बेथानी माटेक सैंड्स के साथ खिताब जीता था।